《能仁寺》
清代·端木国瑚

灵谷钵盂大，中藏金仙景。岩构发自然，苍翠拔幽迥。

山花缨络相，水石光明顶。寺前千佛峰，一峰一佛影。

下有白眉僧，礼佛目常暝。衣履苍苔深，烟火白云冷。

空音叫幽禽，清香生苦茗。因缘境俱寂，寻玩迹惟静。

过午水声粗，雨涤山容醒。

作者简介：（1773—1837）清浙江青田人，字鹤田，一字子彝，晚号太鹤山人。嘉庆间举人。任归安教谕十五年。以通堪舆之术，道光中被召卜寿陵。特授内阁中书。十三年成进士，仍就原官。国瑚博通经史及阴阳术数，精研《易经》。道光十七年三月，国瑚告老返乡，迁居瑞安。八月赴处州，游遂昌。九月感嗽疾，病故。著有《太鹤山人诗集》13卷、《太鹤山人文集》4卷、《周易指》45卷、《周易葬说》1卷、《地理元文注》4册。